שערי תשובה (מרגליות)/אורח חיים/יח


סעיף א
 — עיין בה"ט. וכתב בר"מ שיש ליזהר שלא להיות מעוטף בציצית ותפילין אחר שקיעת החמה, ויש להסיר מעל ראשו בעת שקיעת החמה, ע"ש בשם ספר הכוונות, שהאר"י ז"ל היה נזהר בתכלית והיה חושש מאוד בדבר הזה. וכן כתב בית דוד בשם המקובל הקדוש מהר"י גיטליא ז"ל ע"ש. ועיין באשל אברהם:

 — עיין באליהו רבה בשם שיורי כנסת הגדולה, דנוהגין דגם במוצאי יום הכיפורים אין מסירין הטלית עד אחר תפילת ערבית, ע"ש. ועיין בשו"ת מנחם עזריה סי' ק"ז, דמה טוב לקיים מצות ציצית בתשעה באב בטלית קטן בלבד באותו היום כו', ובכהאי גוונא נכון הדבר שלא ללבוש טלית גדול בשחרית ליודע סודו כו' ע"ש. וכתב בשלמי ציבור בשם שו"ת כנסת הגדולה אורח חיים, לפי המנהג שלא ללבוש טלית שחרית בט' באב, גם לצורך להיות סנדקי למילה לא ילבש טלית. ומכל מקום ראיתי סנדקי אחד לבש ובירך ולא מחיתי בידו, ע"ש: